錢穆仲有高麗松扇館中多得者以詩求之
作者：孔武仲
朝代：宋

paragraphs: 巨鰲昂頭鯨掉尾，東顧滄溟天接水。
錢公涉險如通渠，破帆一抹三千里。
島夷之國遠且偏，歸來逢人語輒喜。
大荒茫茫最宜松，直從曠野連深宫。
聽聲卧影已不俗，况作團扇搖清風。
人情重遠由來事，不貴黄金貴楛矢。
况有新詩傳四方，羣豪追隨弄薦章。
我雖相見無所得，坐憶松鶴生微凉。
錢公治迹壓張趙，偷兒破胆皆摧藏。
桴鼓不鳴已三月，凛凛霜威破殘熱。
從公覓扇更覓詩，願報瓊瑤無已時。